《重过友人花下歌》
明代·吴梦旸

忆昔曾醉故人家，满檐春雪吹梨花。
花开花落今几度，为问客颜得如故。
故人老去犹故心，折花忆我相思深。
重来看花花益好，可惜看花人尽老。
此时花里春风颠，此时沽酒莫论钱。
当杯但畏花欲落，且向花前同醉眠。
若过君家能醉杀，便须埋我在花前。

作者简介：浙江归安人，字允兆。好吟诗，善作曲，亦工山水，与同郡臧懋循、茅维、吴稼竳并称四子。晚游金陵，征歌顾曲，齿龋牙落，犹呜呜按拍。有《射堂诗抄》。
词学图录